**СПРАВКА**

за постъпилите предложения при общественото обсъждане на проекта на Закон за изменение и допълнение на Закона за пощенските услуги, проведено в периода 29.09.2023 г. - 30.10.2023 г. по реда на чл. 26, ал. 3 от Закона за нормативните актове

| **№** | **Подател** | **Бележки/ Предложения** | **Приети/**  **неприети** | **Мотиви** |
| --- | --- | --- | --- | --- |
| **1.** | Предложения, постъпили на 01.10.2023 г. на Портала за обществени консултации от  buenova | **услуга за държавните институции**  Моля да въведете разпоредба, съгласно която всички държавни институции да са задължени със закон да използват услугите само и единствено на Български пощи. Така няма да се прехвърлят средства от държавния бюджет в частни фирми и няма да се подписват корупционни договори с частни доставчици на пощенски услуги.  Но най-големият проблем, който имаме е, че се сключват договори с напълно измислени куриерски фирми, които предлагат мизерно ниски цени и след това предлагат мизерно некачествени услуги.  Така преди време МВР беше сключил договор с Стар пост. Доставката на пратките беше мираж, а издирването на една пратка беше мисия невъзможна. Бях отъпкала пътека в офиса на Стар пост и нямам думи за качеството на обслужване. Доказателство за проблемите е фактът, че МВР НЕ поднови договора си и в момента отново използва услугите на Български пощи.  Проблем обаче имаме в момента например със Софийска районна прокуратура, която има сключен договор с още по-неизвестна куриерска фирма, за която самите служителки на гише казват, че НИКОЙ не си получава пратките. А се касае за доставката на документи с критични лични данни с особено голяма защита - данни за съдимостта на определени лица. Дори свързването с тази фирма по телефон и невъзможно.  Считам, че тази порочна практика трябва да спре и всички институции трябва да бъдат задължени да използват услугите САМО и ЕДИНСТЕВНО на Български пощи, чиято услуга е БЕЗПОГРЕШНА, а обслужването винаги е било на изключително високо ниво с огромен елемент на сигурност. | Не се приема | Със Закона за пощенските услуги, на „Български пощи“ ЕАД е възложено задължението за извършване на универсалната пощенска услуга (УПУ). Обхватът на УПУ в Република България е хармонизиран с Директивата за пощенските услуги (Директива 2008/6/ЕО). Услугата за кореспонденция между държавните институции не попада в обхвата на УПУ и „Български пощи“ ЕАД няма задължение за нейното предоставяне. Трайната тенденция за намаляването на обемите от кореспондентски пратки в световен и европейски мащаб е налице и на национално ниво. Това е естествен резултат от цифровизацията в последните две десетилетия, включително и извършваният електронен обмен на документация между държавната администрация. Следва да се отбележи, че на европейско ниво тенденцията е за намаляване, а не за разширяване на обхвата на универсалната услуга, поради постоянно растящите разходи за оператора, натоварен със задължение за нейното предоставяне.  Независимо от горното, следва да се имат предвид последните изменения и допълнения в Закона за обществените поръчки и по-конкретно чл. 79, ал. 1, т. 3, б. „в“ (обн., ДВ, бр. 88 от 2023 г.). |
| **2.** | Предложения, постъпили с писмо вх. № 11-02-07/25.10.2023 г. от „Български пощи“ ЕАД | Срокът на възлагане на извършването на УПУ на „Български пощи“ ЕАД, постановен с §70 от „Преходни и Заключителни разпоредби към Закона за изменение и допълнение на Закона за пощенските услуги (обн. ДВ., бр. 102 от 2010 г., в сила от 30.12.2010 г.) в размер на 15 години, да бъде удължен с 5 (пет) години, считано от 2025 г. или до 2030 г. | Приема се | Отразено в проекта. |
| **3.** | Предложения, постъпили с писмо вх. №14-00-252/30.10.2023 г. от Комисията за регулиране на съобщенията | **По отношение на промяната в текста на чл. 29, ал. 7, предлагаме текстът да бъде прецизиран, като се обвърже с отчетените и проверени резултати от системата за разпределение на разходите.**  **Предложение за нов текст на чл. 29, ал. 7:**  (7) Необходимите авансови средства по ал. 6 се предвиждат в тригодишните бюджетни прогнози и в проектите на бюджет на Министерството на транспорта и съобщенията. За изчислението на годишните бюджетни прогнози се прилагат стъпките за изчисление на нетните разходи, съгласно методиката по чл. 15, ал. 1, т. 11. Прогнозата за нетните разходи се изготвя от пощенския оператор.  Мотиви: Съгласно правилата за изчисляване на нетните разходи, определени с методиката по чл. 15, ал.1, т. 11 от ЗПУ, е заложен механизъм за изчисляване на нетните разходи от наложеното задължение за извършване на универсална пощенска услуга (УПУ), който използва резултатите от системата за разпределение на разходите и минава през следните стъпки:   1. Изчисляване на приходи и разходи на задължения оператор при работа със задължение за извършване на УПУ; 2. Изчисляване на приходи и разходи, които биха възникнали за задължения оператор при работа без задължение за извършване на УПУ; 3. Изчисляване на размера на нетните разходи от извършване на УПУ; 4. Коригиране на размера на нетните разходи от задължението за извършване на УПУ с паричната равностойност на нематериалните и пазарни ползи и стимулите за ефикасност на разходите.   В същото време от мотивите към законопроекта е видно, че авансово предоставените средства за компенсация на нетните разходи от предоставяне на УПУ ще се изчисляват на база фактически разходи за две години назад, които следва да се индексират с коефициент на база процента на нарастване на минималната работна заплата за страната и годишния индекс на инфлацията, отчетени за периода между годината, в която се изплащат и годината на одитирания доклад, на базата на който са изчислени.  Разликата в механизма на изчисляване на нетните разходи е предпоставка за липса на съпоставимост между прогнозите и отчетените разходи. Наред с това, не става ясно дали източниците на информацията при изчисляване на нетните разходи според Методиката по чл. 15, ал. 1, т. 11 от ЗПУ и определянето на авансовите плащания, съгласно предложението за изменение в ЗПУ съвпадат. Това е отбелязано и в становището на администрацията на Министерския съвет. В тази връзка предлагаме да бъдат дефинирани ясни показатели, на които да се основава тригодишната бюджетна прогноза.  **По отношение на текста в чл. 29а, ал. 1** считаме, че редакцията следва да отпадне. От мотивите към законопроекта не става ясно какво налага въвеждане само на едно място на ново понятие „действителни нетни разходи“ без то да бъде дефинирано. От друга страна, предвидената процедура в чл. 29а от ЗПУ ясно регламентира съдържанието на заявлението, което подава оператора със задължение за извършване на УПУ, периода за който се отнася исканата компенсация за нетните разходи и правилата, които трябва да се спазват при изчислението и одита на размера на нетните разходи.  В случай, че не бъде приета бележката, следва да бъде предвидено въвеждане на дефиниция на понятието „действителни нетни разходи“, както и връзката му с методиката по чл. 15, ал. 1, т. 11 от ЗПУ.  Допълнително, следва да се има предвид, че ако законопроекта влезе в сила през 2024 г. следва да се предвиди преходна разпоредба, уреждаща реда, по който ще се извърши компенсацията през 2024 г. за 2023 г. | Не се приема | Законът отразява принципите на компенсиране на дружеството. |